રિસાઇ ગયેલી પત્ની ને મનાવવા લઈ જવાતી "મોગરાની વેણી" પણ પ્રસન્ન દાંપત્યનો અનન્ય અવસર છે અને શિક્ષક ના ઠપકા નો ભોગ બન્યા પછી વર્ગ મા સહાધ્યાયી અને શિક્ષક ની "દાદ મેળવવા માટે કરેલી તનતોડ મહેનતની ક્ષણો ઓછી મૂલ્યવાન નથી. કોઈક હારી ગયેલા, નિરાશ થયેલા કે નાસીપાસ થયેલા મિત્રના ખભે હુંફાળો હાથ મૂકી હિંમત આપનારી ક્ષણો ખરેખર જીગરી અવસર છે.સત્ય ને ટેકો આપવા માટે કરવામાં આવતો નાનકડો પ્રયત્ન પણ મોટો અવસર છે તો અસત્ય સામે હિંમતપૂર્વક ઉઠાવવામાં આવેલો એક અવાજ પણ ઓછો તાકતવર નથી ભારતીય સંસ્કૃતિ અને સભ્યતા આવા સાચુકલા અવસરો થી ઉભરાય છે. દરેક અઠવાડિયે એકાદ અવસર ને ઉજાગર કરવા પ્રયત્ન કરીશું અને સાચા અર્થમાં અક્ષર ના અજવાળે જિંદગી ને જોવાનો આરંભ કરીશું "અવસર"ના ઉંબરે !